Diari Oficial de la Generalitat Valenciana


Sumari del DOGV 9386, del 19-07-2022 (2022/6860)

RESOLUCIÓ de 15 de juliol de 2022, del conseller de Sanitat Universal i Salut Pública, per la qual es prolonga temporalment la vigència dels tractaments crònics planificats de pacients, en l'àmbit de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9386

Data del DOGV
:   19-07-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/6860


Data del document
:   15-07-2022

Organisme emissor
:   Conselleria de Sanitat Universal i Salut Pública

Tipus de document
:   Resolució

Descriptors 

:   * Conselleria de Sanitat Universal i Salut Pública
    * salut pública
    * cura d'infermeria
    * cura de la salut

RESOLUCIÓ de 15 de juliol de 2022, del conseller de Sanitat Universal i Salut Pública, per la qual es prolonga temporalment la vigència dels tractaments crònics planificats de pacients, en l'àmbit de la Comunitat Valenciana. [2022/6860]  
Antecedents de fet  
  
L'actual context sanitari, en consonància amb les mesures excepcionals establides, i basant-se en el que establix la Llei orgànica 3/1986, de mesures especials en matèria de salut pública, fa necessari reduir al màxim la transmissió i infecció per la Covid-19. L'Atenció Primària de la Salut, amb la Medicina Familiar i Comunitària i la Infermeria, com principals suports en el sistema sanitari públic, ostenta una gran responsabilitat en la gestió de la pandèmia al mateix temps que ha de mantindre l'assistència primària de salut a la població.  
Les diferents mesures socials destinades a reduir les taxes d'incidència de la infecció, com l'ús de màscara en determinats àmbits i el manteniment de la distància social, condicionen, a nivell assistencial, la necessitat de modificar la gestió de les visites presencials i telemàtiques. D'altra banda, la major càrrega i responsabilitat assistencial dels professionals genera dificultats per a desenrotllar activitats sanitàries habituals, incloses moltes d'elles en el context del control i seguiment dels pacients, fonamentalment els afectes de patologies cròniques. Entre aquests activitats es troba la renovació dels tractaments farmacològics en el context de la prestació farmacèutica del Sistema Nacional de Salut, de tal forma que no disposar dels tractaments crònics per part dels pacients pot comportar un mal control clínic i un perjuí per a la seua salut.  
  
El sistema de recepta electrònica permet la prescripció de tractaments crònics per mitjà d'una planificació temporal, el termini màxim de la qual és de 365 dies. Quan se supera la data final, la planificació ha de ser novament activada per a generar noves receptes o ordres de dispensació així com les seues corresponents dispensacions.  
Sense detriment del necessari control i responsabilitat del personal facultatiu per a iniciar, continuar o suspendre tractaments farmacològics i generar les seues respectives receptes, la Conselleria de Sanitat Universal i Salut Pública pretén facilitar la labor de revisió dels i les metges, anticipant els tràmits administratius, així com afavorir la continuïtat dels tractaments crònics establits, evitant que la salut dels pacients es veja compromesa per la finalització de les receptes de medicaments ja instaurats.  
La proposta, de 14 de juliol de 2022, de la secretària Autonòmica de Salut Pública i Sistema Sanitari Públic, motivada per l'informe d'oportunitat i necessitat emés per la Direcció General de Farmàcia i Productes Sanitaris justifica la conveniència, per als pacients i para l'assistència sanitària del sistema sanitari públic, de prolongar la vigència de tractaments crònics pròxims a la seua finalització.  
  
Fonaments de dret  
  
La Conselleria de Sanitat Universal i Salut Pública, té competència exclusiva en matèria d'ordenació farmacèutica i en matèria d'organització, administració i gestió de totes les institucions sanitàries públiques dins del territori de la Comunitat Valenciana, de conformitat respectivament amb els articles 49.19a i 54.1 de l'Estatut d'Autonomia.  
  
Les atribucions que efectua l'Article 29, sobre plans de contingència davant de Covid-19, del Reial Decret llei 21/2020, de 9 de juny, de mesures urgents de prevenció, contenció i coordinació per a fer front a la crisi sanitària ocasionada pel Covid-19, establix «l'obligatorietat de les Comunitats Autonòmes a tindre plans de contingència que garantisquen la capacitat de resposta i la coordinació entre els serveis de Salut Pública, atenció primària i atenció hospitalària». Així mateix, de conformitat amb l'article 4 de la Llei 3/2003, de 6 de febrer, de la Generalitat, d'Ordenació Sanitària de la Comunitat Valenciana, a la Conselleria de Sanitat Universal i Salut Pública li corresponen, entre altres competències, la determinació dels criteris, directrius i prioritats de la política de protecció de la salut i d'assistència sanitària i l'establiment dels criteris generals de planificació i ordenació territorial de tots els recursos sanitaris.  
L'Acord de 19 de juny de 2020, del Consell, sobre mesures de prevenció enfront de la COVID-19, disposa al punt sèptim «- correspon a la persona titular de la Conselleria de Sanitat Universal i Salut Pública adoptar les mesures necessàries per a l'aplicació del present acord i establir, d'acord amb la normativa aplicable i a la vista de l'evolució de la situació sanitària, totes aquelles mesures addicionals o complementàries que siguen necessàries».  
Basant-se en allò que s'ha exposat, de conformitat amb l'article 81.1 b) de la Llei 10/2014, de 29 de desembre, de la Generalitat, de Salut de la Comunitat Valenciana, i a l'empara del Decret 105/2019, de 5 de juliol, del Consell, pel qual s'establix l'estructura orgànica i bàsica de Presidència i de les conselleries de la Generalitat, resolc:  
  
Primer  
Aprovar la prolongació de la vigència, per dos mesos addicionals, del període de validesa de tractaments crònics la finalització de la qual siga pròxima i requerixen continuació per part del personal médic. Aquesta mesura serà aplicable per a pacients amb tractaments crònics vigents prescrits en recepta mèdica o en ordres de dispensació en el sistema d'informació corporatiu GAIA®.  
Afecta tractaments crònics planificats per a períodes iguals o superiors a 180 dies la finalització del qual vaja a succeir abans del 30 de setembre de 2022.  
No s'aplica als tractaments temporals o limitats de duració inferior a 180 dies ni a tractaments aguts. No s'aplica als medicaments estupefaents, fórmules magistrals ni a tractaments d'administració única trimestral o semestral. Tampoc afecta tractaments que requerixen visat d'inspecció per a la seua dispensació finançada ni aquells medicaments la duració màxima dels quals permesa estiga establida en la seua fitxa tècnica.  
  
Segon  
Amb independència de la prolongació de la vigència dels tractaments crònics, els metges responsables de cada pacient vetlaran per l'adequat control i seguiment, incloent-hi la revisió i decisió sobre la farmacoteràpia.  
  
Tercer  
La present resolució tindrà efectes des del dia que es publique mantindrà l'eficàcia durant un període de tres mesos.  
  
S'adverteix que la present resolució posa fi a la via administrativa podent interposar-se recurs contenciós administratiu en el termini de dos mesos, comptats des de l'endemà de la seua notificació, davant la Sala contenciosa administrativa del Tribunal Superior de Justícia de la Comunitat Valenciana, d'acord amb el que s'estableix en els articles 10.1 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o recurs potestatiu de reposició davant el mateix òrgan que va dictar l'acte, en el termini d'un mes, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que puga interposar-se qualsevol altre recurs dels previstos en la legislació vigent.  
  
València, 19 de juliol de 2022.- El conseller de Sanitat Universal i Salut Pública: Miguel Mínguez Pérez.